Tankstation

En tankstation (eller servicestation) er en forretning, der er specialiseret i salg af energi (typisk brændstof som benzin og dieselolie), hvorfra navnet tankstation stammer. Ofte er salget af energi suppleret med en nærbutik, hvorfra der sælges dagligvarer og forskellige produkter til biler. Typer af tankstationer Man skelner mellem bemandede og ubemandede tankstationer, hvor førstnævnte er dem, hvor der er en butik tilknyttet stationen. I sidstnævnte tilfælde foretages betaling for købet ved en betalingsautomat. I sagens natur er der flere driftsomkostninger forbundet ved at have en bemandet station, men disse kan opvejes, hvis der foretages et tilstrækkeligt salg af brændstof og andre varer fra stedet såsom fastfood og butiksbagt brød. En del benzinselskaber driver bemandede stationer under ét navn og ubemandede stationer under et andet navn; for eksempel driver Q8 også F24, og Circle K driver også Ingo. Men anderledes er det for eksempel i Sverige, hvor blandt andet Preem og OK-Q8 benytter samme brand for både bemandede og ubemandede stationer. Typisk placeres stationen langs større veje, storcentre og andre trafikknudepunkter, da kunderne i sagens natur er på de befærdede strækninger. Nogle stationer udvides med ladestandere. Mobile tankstationer En mobil tankstation er en komplet tankstation, som kan bruges på steder, hvor det ellers ville være for dyrt, besværligt eller forurenende at etablere en normal station. Stationen indeholder det, der skal bruges til at drive tankstation, og kræver bare tilslutning til elektricitet, netværk og kloak. Tankstationer i Danmark Oprindeligt blev alle tankstationer betjent af personale, men i dag er de fleste benzintanke ubemandede selvbetjeningsanlæg. I 2024 var der i Danmark 2.122 tankstationer. Heraf var 1.669 eller lidt under 80 % ubemandede, mens de sidste 453 var bemandede. Antallet af tankstationer har været svagt stigende i 2020'erne, og der var således 47 flere stationer i 2024 end året før. Stort set alle tankstationerne (mere end 98 %) repræsenterede de ti største benzinselskaber. Kæden med flest tankstationer var OK med 680 tankstationer eller næsten en tredjedel af samtlige. På de tre næste pladser fulgte Uno-X (281 tankstationer), Circle K (242 stationer) og Ingo (197 stationer). Tankstationerne kan enten være selskabsejede eller ejet af de enkelte forhandlere. I 2024 var ca. 70 % af alle tankstationerne selskabsejede. Konkurrence på benzinpriser Konkurrence- og Forbrugerstyrelsen fastslog i september 2025, at konkurrencen på benzinmarkedet var blevet svækket siden 2020. Regeringen indførte derfor nye regler med virkning fra 1. december 2025 og 1. januar 2026, der skulle medføre lavere priser for forbrugerne. Det blev forbudt for selskaberne at skilte med fremtidige eller vejledende priser, før en prisændring indtraf, så konkurrenterne ville kunne tilpasse deres priser. Samtidig blev det fra 2026 et krav, at tankstationerne skulle offentliggøre deres pumpepriser (dvs. den faktiske lokale benzinpris på hver enkelt tankstation) online i realtid og ikke bare med et skilt ved selve stationen. Dermed kunne forbrugerne træffe et valg mellem forskellige lokale stationer, inden de satte sig i bilen. Priserne ville desuden blive tilgængelige på Google Maps. Referencer Eksterne henvisninger